宿綠溪
作者：劉敞
朝代：宋

paragraphs: 雲昏江水闊，兩淮不可測。
山丘望亦迷，馬牛豈易識。
高帆乘長風，俄傾屢欹仄。
未知所趣向，稍稍萬宇黑。
近津見蘆葦，其外水正白。
操舟投其間，宿鳥俱闢易。
水深不可纜，叢梗以爲力。
蚊蚋秋尚繁，不眠坐通夕。
中宵風逾厲，潮水相蕩擊。
安得似人者，謦欬在我側。
天明啓牖戶，願見白日色。
莽蒼暘谷間，竟爲霧雨隔。
追觀宵征處，波惡生悸惕。
絕糧非陳蔡，從者亦悽惻。